Pearl S. Bucková

**Pearl Sydenstricker Bucková** (rodená **Pearl Comfort Sydenstrickerová**, vydatá **Bucková**, po roku 1935 **Walshová**; pseudonym **John Sedges**; čínske meno **賽珍珠 Sai Zhenzhu**) (* 26. jún 1892, Hillsboro, Západná Virgínia, USA – † 6. marec 1973, Danby, Vermont) bola americká spisovateľka, nositeľka Nobelovej ceny za literatúru z roku 1938.

## Životopis
Ako trojmesačná sa presťahovala s otcom do Zhenjiangu v Číne, kde pôsobil ako presbyteriánsky misionár, a strávila tam skoro 40 rokov. Študovala však v USA, kam odišla v roku 1910 do Randolph-Macon Woman's College a ostala tam študovať až do roku 1914. Počas pobytu v Číne sa nielen dokonale naučila čínsky (čínštinu považovala za svoj materinský jazyk, aj keď doma hovorili po anglicky), ale tiež sa dôverne zoznámila s obyčajnými čínskymi ľuďmi, ktorých si zamilovala. Po ukončení štúdia sa vrátila do Číny, kde sa 13. mája 1917 vydala za Johna Lossinga Bucka. V roku 1921 sa im narodila dcéra Carol, ktorá od narodenia trpela fenylketonúriou. Presťahovali sa do Nankingu, kde Pearl učila na miestnej univerzite anglickú literatúru a v roku 1925 adoptovali dievčatko Janice (neskôr mala priezvisko *Walshová*).

V roku 1926 sa vrátila do USA, kde si doplnila vzdelanie, a v roku 1930 sa začala venovať literárnej činnosti. V roku 1932 získala Pulitzerovu cenu, v roku 1935 to bolo ocenenie *William Dean Howells Medal* a napokon v roku 1938 získala najvyššie ocenenie – stala sa prvou americkou spisovateľkou, ktorá získala Nobelovu cenu. V roku 1934 boli kvôli politickému napätiu donútení násilím opustiť Čínu a po návrate do USA sa ich manželstvo ešte v tom istom roku skončilo rozvodom. Pearl sa 11. júna 1935 vydala znovu, tentoraz za Richarda J. Walsha, prezidenta John Day Publishing Company, s ktorým si adoptovala šesť detí. V roku 1935 kúpila 60-akrovú usadlosť, ktorú nazvala *Green Hills Farm*, a spolu s manželom a ich ôsmimi deťmi sa presťahovala na viac než storočnú farmu. Venovala sa charite i boju za práva žien a rasovú rovnosť. Zomrela v Danby, Vermont, a pochovaná je na Green Hills Farm, Perkasie, Pensylvánia.

## Tvorba
Keďže v mladosti pôsobila ako misionárka v Číne, aj vo svojich románoch sa inšpirovala tamojším životom ľudí. Prvé dielo vydala v roku 1930 s názvom *East Wind West Wind (Východ a západ)*, svetovo sa preslávila dielom *The Good Earth (Dobrá zem)* z roku 1931, za ktoré bola o rok neskôr ocenená Pulitzerovou cenou. Spočiatku sa venovala najmä písaniu poviedok, no neskôr v jej diele prevládajú najmä romány, počas svojho života napísala viac než 100 literárnych prác. V roku 1938 získala Nobelovu cenu za literatúru za biografické romány o svojich rodičoch, ktoré vyšli pod názvom *The Exile* a *Fighting Angel (Bojujúci anjel)*. Päť románov vydala po vojne pod pseudonymom *John Sedges*. Jej diela mali veľký vplyv na postoj američanov k čínskej otázke.

## Dielo
* 1930 – *East Wind West Wind (Východ a západ)*
* Trilógia *Hlinený dom*:
** 1931 – *The Good Earth (Dobrá zem)*, kniha, za ktorú získala v roku 1932 Pulitzerovu cenu
** 1932 – *Sons (Synovia)*
** 1935 – *A House Divided (Rozdelený dom)*
* 1933 – *The First Wife (Prvá žena)*, zbierka poviedok
* 1933 – *All Men Are Brothers (Všetci ľudia sú bratia)*, preklad ľudového čínskeho románu o zbojníkoch s názvom *Príbehy jazerného brehu* (autor Š’ Naj-an), ktorý pochádza z 13. storočia 
* 1934 – *The Mother (Matkin osud)*, zbierka poviedok
* 1936 – *Fighting Angel (Bojujúci anjel)*, kniha spomienok na otca
* 1936 – *The Exile*, biografické dielo
* 1937 – *The Patriot (Vlastenec)*, román o stretnutí čínskeho intelektuála s japonskou kultúrou i agresiou voči Číne
* 1938 – *This Proud Heart (Hrdé srdce)*, román zaoberajúci sa americkou problematikou
* 1939 – *The Chinese Novel (Čínsky román)*, prednáška, ktorú predniesla pri príležitosti udelenia Nobelovej ceny
* 1941 – *Today and Forever*
* 1942 – *Dragon Seed (Dračie semeno)*, román o boji Číňanov proti Japoncom počas 2. svetovej vojny
* 1943 – *The Promise (Sľub)*, pokračovanie románu *Dragon Seed (Dračie semeno)*
* 1943 – *Príbeh jedného manželstva*, román zaoberajúci sa americkou problematikou
* 1946 – *Pavilion of Women (Pavilón žien)*, román zaoberajúci sa problematikou žien v Číne
* 1948 – *Peony*
* 1951 – *God's Men 
* [[1953]] – *Come, My Beloved*  
* [[1954]] – *My Several Worlds*, autobiografické dielo
* [[1956]] – *Imperial Woman* 
* [[1962]] – *A Bridge For Passing*, autobiografické dielo
* [[1963]] – *The Living Reed*  
* [[1966]] – *The Time Is Noon (Je ešte len poludnie)*, román
* [[1966]] – *The Child Who Never Grew (Zostala som dieťaťom)*, autobiografický román
* [[1969]] – *The Three Daughters of Madame Liang*
* [[1970]] – *China as I See It (dosl. Čína, ako ju vidím ja)*, nebeletristické dielo
* [[1970]] – *The Story Bible'', nebeletristické dielo

## Iné projekty

Kategória:Spisovatelia USA
Kategória:Nositelia Nobelovej ceny za literatúru
Kategória:Nositeľky Nobelovej ceny
Kategória:Nositelia Nobelovej ceny z USA
Kategória:Novinári USA
Kategória:Víťazi Pulitzerovej ceny
Kategória:Absolventi Cornell University
Kategória:Ženy v svetovej literatúre
Kategória:Osobnosti zo Západnej Virgínie